**Referat af ordinær generalforsamling i Fransklærerforeningen  
Lørdag den 29.11.2008 kl. 16.30-18 på Gentofte Ungdomsskole, Bregnegårdsvej 21 B, 2900 Hellerup.  
  
  
Dagsorden for generalforsamlingen:  
1. Valg af dirigent og referent.   
2. Årsberetninger.   
3. Fremlæggelse af regnskab til godkendelse.   
4. Fremlæggelse af budget, herunder fastlæggelse af medlemsbidragets og fraktionsbidragets**[**størrelse**](http://www.fransklaererforeningen.dk/fusion/files/articles.php?article_id=22)**.   
5. Behandling af indkomne forslag.   
6. Valg af medlemmer til fællesbestyrelsen.  
7. Valg af 2 revisorer.   
8. Eventuelt.   
  
På bestyrelsens vegne bød Frank Østergaard**[**velkommen**](http://www.fransklaererforeningen.dk/fusion/files/articles.php?article_id=22)**til generalforsamlingen. 17 var mødt op.  
  
1. Valg af dirigent og referent.  
Dirigent Leon Aktor, referent Marianne Villemoes.  
  
2. Årsberetninger.  
2a. Formandens beretning, v. Frank Østergaard.  
  
Det er tilfredsstillende at fransk og sprogene generelt i det forløbne år siden november 2007 er kommet på dagsordenen. En konference arrangeret af Dansk Industri den 4. december 2007 og en konference på Handelshøjskolen i København CBS den 5. dec. 2007 var med til at sætte fokus på sprogenes nødvendighed. På en Dansk Industri-konference i februar 2008 fortalte Leonard Orban, sprogkommissær fra EU-kommissionen, om nødvendigheden af flersprogethed: Målet er mindst to brugbare fremmedsprog. Den 4. april 2008 afholdt EU-kommissionen i Danmark en konference med temaet: Er engelsk virkelig nok? ligeledes med fokus på sprogene. Danmark må ift. EU's sprogpolitiske målsætning om modersmål + 2 sprog anses for at være et fodslæbende land. I FLFs arbejde for fransk og sprogene har vi således en vigtig alliance-partner i EU og DI, ligesom vi har det i de andre sproglærerforeninger.  
  
Fransk og tysk er i samme båd selvom der er kræfter der forsøger at fremme tysk på bekostning af fransk, jvf. regeringens sprogudvalgs rapport fra april 2008 med anbefaling af obligatorisk tysk som 2. fremmedsprog med fransk placeret som et usikkert 3. fremmedsprog. Vi afgav i denne forbindelse et fyldigt høringssvar hvor vi gjorde gældende at denne løsning ikke kunne være i tysks interesse og selvfølgelig slet ikke i fransks, mao. en anbefaling der ikke fremmede 2. fremmedsprog, snarere tværtimod.  
  
Spansk i gymnasiesammenhæng klarer sig væsentligt bedre end fransk mht. overførsel af elever fra det gamle obligatoriske niveau for begyndere (**[**tidligere**](http://www.fransklaererforeningen.dk/fusion/files/articles.php?article_id=22)**C-niveau, nu kaldet B) til det nye 3-årige A-niveau. Af ca. 29% af stx-studenterne før reformen med det tidligere C-niveau er over halvdelen af disse, ca. 17% af stx-studenterne, dvs. godt over halvdelen, fulgt med over efter reformen på det nye begynder A-niveau, men også spansk er samlet set gået tilbage. Den mest dramatiske tilbagegang er sket for fransk, fra 31% af studenterne i 2005 til 18% i 2009. Argumentet om at der til gengæld skulle være "flere A-niveau-elever" holder ikke mht. fortsætterelever, da der også her ifølge UNI-C's tal fra august 2008 ses en tilbagegang i perioden fra 11,2% i 2005 til 10% i 2009 for tysk fortsætter A og for fransk fortsætter A fra 3,2% i 2005 til 2% i 2009.   
  
Antallet af studenter med 3 fremmedsprog er styrtdykket fra 41% i 2006 til forventet 8% i 2009. Fransk fortsætter B holder ca. 10% af stx-studenterne, fransk begynder A har en lille fremgang fra 5% til 6% af studenterne, dvs. at kun 1 ud af 12 studenter med fransk, svarende til 1% af samtlige studenter, af de 12-13% af studenterne der før reformen havde begynderfransk på obligatorisk niveau, er "fulgt med over" på A-niveau efter reformen. Fransk begynder B (før reformen kaldet C-niveau = begynderfransk obligatorisk niveau, er forsvundet. Fransk har mao.. pga. den ringe overførsel af studenter med fransk fra det gamle C-niveau til det nye A-niveau tabt 11% af studenterne eller 11 ud af 12 studenter med begynderfransk.  
  
Tallene fra Evalueringsinstituttet og UniC som blev fremlagt på en Uvm-konference i Vejle for de faglige fora den 6.11.2008, viste tydeligt for alle en tilbagegang for alle fremmedsprog udover engelsk.  
  
Politisk anses fortsættersprogene engelsk, tysk og fransk for at være hårde, afgørende kompetencer. Det har medført en justering af gymnasiereformen, således at fransk fortsætter A er kommet med som ét ud af ni obligatoriske fag hvoraf eleverne skal have mindst et på A-niveau. Dette kan komme til at få en løftestangs-effekt, på den måde at så skal eleverne i folkeskolen jo også have mulighed for at vælge fransk. Der er også ændringer som skal give mulighed for at vælge sprog på lavere niveauer som 3. og 4. fremmedsprog. Tiltagene er forsøg på at reparere på et erkendt problem, men der skal langt mere til, et opgør med kun-engelsk-politikken, reel vilje, handling og bevillinger.  
  
Til gengæld fejler kærligheden og engagementet hos kollegerne ikke noget, selvom tiderne er vanskelige. Troen på sagen er intakt imod alle odds, hvilket vore særdeles veltilrettelagte og velbesøgte kurser og det just afsluttede ligeledes meget velbesøgte og velorganiserede fransk-seminar også tydeligt vidner om.  
  
Flagskibet Fransk Nyt er for nylig udkommet med et flot nummer om Le Québec. Det er et spørgsmål om udgivelsen med foreningens svækkede økonomi vil kunne fortsætte i denne form. Et færre antal numre om året kan komme på tale, ligesom en overgang til udgivelse på nettet.  
  
Vi har et godt samarbejde med fagkonsulenten omkring fagets udvikling, kurser mv. i og uden for fagligt forum. Uvm er naturligvis bundet af de politiske krav fra regering og folketing med krav om udråbelse af succes på trods af de bevillinger man ønsker at tildele de offentlige skoler, dvs. besparelseskravene til skolerne med øgede klassekvotienter osv. til følge. Disse rammer skaber naturligvis ringe eller særdeles ringe vilkår for oprettelse af sproghold i folkeskolen, ungdomsuddannelserne, på seminarierne og de videregående uddannelser.   
  
Vi i FLF må konstatere at vores fag er gået voldsomt tilbage og må arbejde for at skabe politisk vilje til at gå væk fra kun-engelsk-politikken. Vi har heldigvis gode allierede i denne kamp. Sprogene er kommet på dagsordenen som et erkendt problem. Nu skal vi gå fra ord til handling.  
  
  
2b. Internationalt arbejde. Ved Lisbeth Østergaard (læst af Barbara Greisen)  
I maj måned i år var der nordisk møde i Stockholm hvor det bl.a. blev diskuteret om der skulle laves fælles studieture til Frankrig, og om man kunne lave et fælles nordisk blad.   
  
Hvert fjerde år holder FIPF en verdenskongres. Flere end 1700 fransklærere fra hele verden mødte i år op i år i Quebec, som samtidig fejrede 400 års fødselsdag. Kongressens tema var Faire vivre  les identités francophones dans le monde. På kongressen blev der valgt en ny præsident for FIPF: Jean-Pierre Cuq fra Universitetet i Nice samt to vicepræsidenter: Raymond Gevaert fra Belgien og Pei-Wha Chi Lee fra Taiwan. Næste verdenskongres i FIPF vil finde sted i 2012 i Durban, Sydafrika.  
  
Efterårets møde i Commission de l'Europe de l'Ouest (CEO) under FIPF fandt sted i Istanbul sponsoreret af den tyrkiske fransklærerforening, universitetet og den franske ambassade. Den røde tråd i mødet var en reorganisering af CEO's hjemmeside www.ceo.fipf.org. FLF skal bidrage i et projekt om hvordan man underviser i litteratur, bl.a. undervisningsmåder til krimier, le polar. Det blev også bestemt at oprette en bank for udveksling af pædagogiske artikler til de forskellige landes medlemsblade. Så hermed en opfordring til kolleger om at sende tekster til Lisbeth hvis man har noget man gerne vil publicere, på fransk.  
  
2c. Handelsskolen v. Jytte Mulbjerg   
Handelsskolefraktionen (hhx) er med sine 46 medlemmer en slags lillebror til gymnasiefraktionen (stx-/hf). Der foregår et nyttigt samarbejde med gymnasiefraktionen bl.a. om kurser. Årsmødet for hhx-fraktionen blev afholdt i oktober i Horsens med fokus på det erhvervsmæssige element. Der var 12 deltagere, det laveste i mange år, hvilket skyldes at det pga. besparelser er svært at få lov til at deltage på kurser mere end 1 dag om året, for sin egen skole. Man må spørge sig selv hvordan skolerne kan tænke så kortsigtet:; den materiale- og erfaringsudveksling der foregår på kurser og møder er jo guld værd, også for skolerne.  
  
Der har været kurser for sproglærerne på hhx om samspil mellem sprogene og kulturforståelse. En tak til bestyrelsesmedlemmerne for godt samarbejde og et stort tillykke med den meget fortjente tildeling af de akademiske palmer til Annette og Frank.  
  
Efter indlægget var der forskellige kommentarer:   
Ulla Pedersen understregede at det er meningen at rettereduktionen skal bruges på efteruddannelse og henviste til en artikel i Gymnasieskolen om 5 dage om året pr. lærer. Ulla Gjedde Palmgren mente at det måtte være en oplagt sag for tillidsmanden på de enkelte skoler.  
  
Kirsten Kirkelund arbejder på at formuleringen om at der skal tilbydes studieretninger med 3 eller 4 fremmedsprog, bliver ændret så de også skal oprettes. Som det er nu, kan de oprettes, det er ikke særlig forpligtende, og hvis der melder sig fx 12 franskelever bliver det ikke til noget. Frank påpegede skolernes selveje (skolen som virksomhed) som et problem i den sammenhæng, skolerne vil helst holde på deres egne ansøgere, og at tanken om regionalt samarbejde hvor én skole i regionen udbyder studieretningen, kun vil kunne realiseres i byerne.  
  
2d. Folkeskolen v. Helle Boelt Hindsgavl.  
Cand. mag. Elisabeth Lauridsens (ÅU) rapport vedr. tysk og fransk i folkeskolen viser at fransk er et lille fag - 10%. I 2007 er den typiske franskelev en pige bosiddende i hovedstadsområdet (71%). Kommunalfordelingen viser store geografiske forskelle: I Gentofte er fransk steget med 16% således at der nu er 50% franskelever, det højeste tal i landet. 78% af skolerne i hovedstaden udbyder fransk i modsætning til Nordjylland hvor det kun gælder for 11% af skolerne. Fransk lukker "på landet", det er en skævvridning. Vi kæmper for engelsk i 3. klasse og et reelt valg mellem tysk og fransk i 5. klasse plus et 3. sprog senere.  
  
Vi har efter et års venten endelig fået en fagkonsulent, Lore Rørvig, som dækker fransk, tysk og latin.  
  
Der har været konkrete opgaver som at skrive til Fransk Nyt, og vi glæder os til at være med på hjemmesiden.  
  
Der er pt. 48 medlemmer, heraf 10 nye, og mange forsvinder pga. alder.  
  
Der har været gode kurser, fx i Cooperative Learning. Gode kurser er dem hvis indhold man kan gå lige hjem og bruge. Der kommer et fælleskursus til februar om film.  
  
2e. Seminarierne v. Anette S. Gregersen  
Fransk er minimeret dramatisk fra i 2000 at være udbudt på 14 ud af 18 seminarier til i dag kun at findes på 4. Med regeringsskiftet i 2001 er seminarierne skiftet fra at være legeplads til kampplads. Økonomistyringen og ideologien om at "større er bedre", har betydet at fusionsproces har fulgt fusionsproces. Fra CVU til professionshøjskoler til UCC (university college), strukturer der kræver oprettelse af nye lederstillinger og administrative poster som finansieres af penge fra egne rækker.  
  
Der er fokus på læreruddannelsens organisering og krav om større specialisering. Det betyder at man vælger et stort fag først, som dansk eller matematik, dernæst historie, idræt eller engelsk. Så er der ikke plads til flere valg, og de små fag som tysk, fransk eller kristendomskundskab glider i baggrunden. Franskfaget er i stigning i folkeskolen, men læreruddannelsen er i lodret fald.  
  
Der må en aktiv uddannelses- og sprogpolitik til. Vi anbefaler et reelt valg mellem tysk og fransk fra 5. klasse plus et 3. sprog fra 8. klasse. Det må være i alles interesse i betragtning af det globale arbejdsmarked og idealet om verdensborgerskab.  
  
Tallene er kommet: Der er på landsplan 6 studerende der har ønsket fransk liniefag. De er alle i København. Katastrofen nærmer sig, 40% af lærerne går snart af. Samtidig forlanges der større faglighed.  
  
Tak for tilhørsforholdet til FLF. Vi ved fra historien at ting kan ændre sig, og vi må bevare håbet, optimismen og kampgejsten. Den franske ambassade gør også hvad den kan. Annette har et indlæg klar til Kristeligt Dagblad og vil også kontakte pressen med henblik på at få Hans Toft, borgmester i Gentofte, til at fortælle om fransk-succes'en i hans kommune.  
  
Herefter kommentar fra Frank om andre indlæg i Kristeligt Dagblad, formand for Dansk Sprognævn Niels Davidsen-Nielsen (også hørt i radioen) og et indlæg af Harald Gettrup, fhv. lektor i fransk fra Københavns Universitet. Selvom Niels Davidsen-Nielsen var med i regeringens sprogudvalg som anbefalede obligatorisk tysk, taler han nu ikke kun om tysk, men om 2. fremmedsprog, der kan være sket en ændring i hans holdning siden rapporten kom. Barbara foreslog at man måske kunne sætte de velformulerede forældre i aktion.  
  
2f. Redaktionen af Fransk Nyt v. Lisbeth Østergaard (læst af Barbara Greisen)  
I det forgangne år var Fransk Nyt reduceret til kun at udkomme to gange om året. I foråret 2008 var temaet La traduction og efterårets tema var Le Québec. Der er planlagt to numre for 2009, Le Polar med deadline 1. marts og tegneserier La BD med deadline 1. september.  
  
2g. Udviklingskurser v. Ulla Pedersen  
Vi kan heldigvis holde velbesøgte kurser for kollegerne uagtet det dalende elevtal. Kurserne er arrangeret sammen med kollegerne i de romanske sprog, og vi søger ministeriet om udviklingspenge. HHX, STX og VUC kommer alle på fælleskurser, 2 - 3 projekter hvert år. Kurset om globalisering, kultur og IT tilbydes igen til foråret på Fyn og Jylland. Desuden også funktionel grammatik. Det er dejligt at samarbejde med de romanske sprog, forskelle og ligheder virker inspirerende.  
  
Der er søgt om 3 nye kurser: Ikke-litterære tekster, lyttestrategier og cooperative learning. Har man lyst til at medvirke til at udarbejde materiale, kan man sende en mail til Ulla.  
  
Efter Ullas beretning meddelte Frank at Lars Haarløv har ønsket at udtræde af bestyrelsen. Det har været en glæde at have Lars med, og bestyrelsen ønsker at takke ham for hans indsats.  
  
Den samlede beretning blev herefter godkendt af de tilstedeværende.  
  
3. Fremlæggelse af regnskab (se dette) til godkendelse v. Barbara Greisen.  
Der er en nedgang i kontingentbetalingen som afspejler at vi er blevet færre. I 2007: 700 og i 2008: 607 medlemmer. Vi får nu tilskud fra bladpuljen da regeringen fjernede portotilskuddet, og det skaber en del flytten rundt fra kasse til kasse.  
Da regnskabet var godkendt af revisorerne forud for generalforsamlingen, var det naturligt for de forsamlede ligeledes at godkende det.  
  
4.Fremlæggelse af budget (se dette), herunder fastlæggelse af medlemsbidragets og fraktionsbidragets størrelse.  
Budgettet blev godkendt, og det blev vedtaget at bevare kontingenternes størrelse, dvs. 350 kr. for gymnasiet, VUC, handelsskolen og seminarierne, og 225 kr. for folkeskolen m.m. pensionister og andre.  
  
5. Behandling af indkomne forslag.  
Der var ingen indkomne forslag.  
  
6. Valg af medlemmer til fællesbestyrelsen.  
Der skulle i år jfr. foreningens vedtægter (på www.emu.dk) vælges/genvælges 4 kolleger fra stx/hf-fraktionen og en kollega fra hhx-fraktionen. Følgende var på valg fra stx/hf: Tine Brandt, Ulla Pedersen, Bo Skovsbøll, Lisbeth Østergaard og fra hhx: Jytte Mulbjerg. Valgperioden er 2 år. Der var ikke andre opstillede. Samtlige blev genvalgt under applaus. Formanden meddelte at Marianne Villemoes, bestyrelsemedlem i 1999-2003, havde givet tilsagn om at genopstille såfremt der ikke var andre kandidater til den ledige plads efter Lars Haarløv der havde ønsket at udtræde. Lars var blevet genvalgt til bestyrelsen i 2007, men ønskede af personlige grunde at udtræde nu. Marianne Villemoes blev valgt med applaus.  
  
7. Valg af to revisorer.  
Ole Pedersen genvalgtes, og Pia Wahlstrøm valgtes i stedet for Eva Høybye. Generalforsamlingen benyttede lejligheden til at takke Eva for hendes store indsats som revisor.  
  
8. Eventuelt.  
Man kan melde sig til kommende konferencer/kurser: på CBS, Solbjerg Plads 3: faglig dag for fransk-, tysk- og spansklærere mandag den 26.1.2009 kl. 9.45-15 og Journée de la Francophonie torsdag den 19. marts 2009 kl. 13-18 på KUA, Njalsgade 128, lokale 23.0.50 - janl@hum.ku.dk er mailadressen.**